b'\n_START_ARTICLE_\nKonvencija \xc5\xbeupanov\n_START_SECTION_\nPodpisniki Konvencije \xc5\xbeupanov\n_START_PARAGRAPH_\nEvropske lokalne oblasti vseh velikosti \xe2\x80\x93 od majhnih vasi do prestolnic in pomembnih metropolitanskih obmo\xc4\x8dij lahko postanejo podpisniki Konvencije \xc5\xbeupanov._NEWLINE_Mesta in druga urbana obmo\xc4\x8dja igrajo klju\xc4\x8dno vlogo pri bla\xc5\xbeenju podnebnih sprememb, saj porabijo tri \xc4\x8detrtine energije, ki je proizvedena v Evropski uniji, in so odgovorna za podoben dele\xc5\xbe emisij CO\xe2\x82\x82. Lokalne oblasti imajo prav tako idealno mo\xc5\xbenost spremeniti vedenje ob\xc4\x8danov in obravnavati podnebna in energetska vpra\xc5\xa1anja na celovit na\xc4\x8din, zlasti z uskladitvijo javnih in zasebnih interesov in vklju\xc4\x8devanjem energetskih vpra\xc5\xa1anj v splo\xc5\xa1ne lokalne razvojne cilje._NEWLINE_Pristop h Konvenciji \xc5\xbeupanov daje lokalnim oblastem mo\xc5\xbenost za okrepitev prizadevanj za zmanj\xc5\xa1evanje emisij CO\xe2\x82\x82 na njihovem obmo\xc4\x8dju, u\xc5\xbeivanje ugodnosti evropske podpore in priznanja ter izmenjave izku\xc5\xa1enj z ostalimi evropskimi udele\xc5\xbeenci.\n_START_SECTION_\nAkcijski na\xc4\x8drti za trajnostno energijo\n_START_PARAGRAPH_\nDa bi izpolnili in presegli visoko zastavljene energetske in podnebne cilje Evropske unije se podpisniki Konvencije \xc5\xbeupanov zave\xc5\xbeejo, da bodo v enem letu po pristopu k pobudi izdelali akcijski na\xc4\x8drt za trajnostno energijo (SEAP). V akcijskem na\xc4\x8drtu, ki ga mora odobriti ob\xc4\x8dinski svet, so dolo\xc4\x8dene predvidene dejavnosti in ukrepi, potrebni za izpolnitev njihovih obveznosti ter ustrezni \xc4\x8dasovni okviri in dodeljene odgovornosti._NEWLINE_Za prakti\xc4\x8dne napotke in jasna priporo\xc4\x8dila za celoten postopek izdelave SEAP-a je na voljo razli\xc4\x8dno tehni\xc4\x8dno in metodolo\xc5\xa1ko podporno gradivo (vklju\xc4\x8dno z\xc2\xa0\xc2\xbbvodnikom za SEAP\xc2\xab, predlogo, poro\xc4\x8dili o obstoje\xc4\x8dih metodologijah in orodjih itd.). Paket podpore, ki temelji na prakti\xc4\x8dnih izku\xc5\xa1njah lokalni oblasti in je bil oblikovan v sodelovanju s Skupnim raziskovalnim sredi\xc5\xa1\xc4\x8dem Evropske komisije, daje podpisnikom Konvencije klju\xc4\x8dne napotke in jim predstavlja jasen, postopen pristop. Vse dokumente si lahko prenesete iz knji\xc5\xbenice spletnega mesta www.eumayors.eu.\n_START_SECTION_\nKoordinatorji in podporniki Konvencije\n_START_PARAGRAPH_\nPodpisniki Konvencije vedno nimajo ustreznih orodij in sredstev, da bi pripravili osnovno evidenco emisij ali osnutek akcijskega na\xc4\x8drta za trajnostno energijo in financirali ukrepe, ki jih slednji vsebuje. Zato igrajo pokrajine, regije, mre\xc5\xbee in zdru\xc5\xbeenja ob\xc4\x8din pomembno vlogo pri tem, da podpisnikom pomagajo izpolnjevati njihove obveznosti._NEWLINE_Koordinatorji Konvencije so javni organi iz razli\xc4\x8dnih upravnih ravni (nacionalne, regionalne, pokrajinske), ki podpisnikom zagotavljajo strate\xc5\xa1ko usmerjanje, pa tudi finan\xc4\x8dno in tehni\xc4\x8dno podporo pri izdelavi in izvajanju njihovih akcijskih na\xc4\x8drtov za trajnostno energijo. Komisija razlikuje med\xc2\xa0\xc2\xbbobmo\xc4\x8dnimi koordinatorji\xc2\xab, to so notranji decentralizirani organi \xe2\x80\x93 vklju\xc4\x8dno s pokrajinami, regijami in javnimi zdru\xc5\xbeenji ob\xc4\x8din \xe2\x80\x93 in\xc2\xa0\xc2\xbbnacionalnimi koordinatorji\xc2\xab, to so nacionalni javni organi \xe2\x80\x93 vklju\xc4\x8dno z nacionalnimi energetskimi agencijami in ministrstvi za energijo._NEWLINE_\xc2\xbbPodporniki Konvencije\xc2\xab so evropske, nacionalne in regionalne mre\xc5\xbee in zdru\xc5\xbeenja lokalnih oblasti, ki z lobiranjem, komuniciranjem in mre\xc5\xbenim povezovanjem promovirajo pobudo Konvencija \xc5\xbeupanov in podpirajo obveznosti njenih podpisnikov.\n_START_SECTION_\nUrad Konvencije \xc5\xbeupanov\n_START_PARAGRAPH_\nUrad Konvencije \xc5\xbeupanov (CoMO), ki ga upravlja konzorcij mre\xc5\xbe lokalnih in regionalnih oblasti, na \xc4\x8delu z Energy Cities, ki ga sestavljajo CEMR, Climate Alliance, Eurocities in FEDARENE, vsakodnevno zagotavlja promocijsko, tehni\xc4\x8dno in administrativno pomo\xc4\x8d podpisnikom in zainteresiranim stranem Konvencije. CoMO financira Evropska komisija in je odgovoren za splo\xc5\xa1no koordinacijo pobude.\n_START_SECTION_\nInstitucije Evropske unije\n_START_PARAGRAPH_\nDa bi podprla izdelavo in izvajanje akcijskih na\xc4\x8drtov za trajnostno energijo podpisnikov, Evropska komisija prispeva k razvoju finan\xc4\x8dnih instrumentov, ki so namenjeni zlasti podpisnikom Konvencije \xc5\xbeupanov, med katerimi sta tudi Evropska lokalna pomo\xc4\x8d v energiji (ELENA), vzpostavljena v sodelovanju z Evropsko investicijsko banko, namenjena ve\xc4\x8djim projektom in ELENA-KfW, ki je bila vzpostavljena v sodelovanju z nem\xc5\xa1ko skupino KfW, ki zagotavljata komplementarni pristop za vklju\xc4\x8ditev trajnostnih nalo\xc5\xbeb malih in srednje velikih ob\xc4\x8din._NEWLINE_Poleg Evropske komisije u\xc5\xbeiva Konvencija polno institucionalno podporo, vklju\xc4\x8dno s podporo Odbora regij, ki pobudo podpira \xc5\xbee od samega za\xc4\x8detka, podporo Evropskega parlamenta, kjer sta potekali prvi dve podpisni slovesnosti, in podporo Evropske investicijske banke, ki lokalnim organom pomaga pri odkrivanju njihovih investicijskih potencialov.'